**Aloite ikäihmisten ennaltaehkäisevästä kuntoutuksesta ja kuntoutuspaikkojen tarpeesta**

Selvitetään ja tutkitaan tarkoin ikäihmisten ennaltaehkäisevän kuntoutuksen sekä kuntoutus­paikkojen, kuten kuntosalien, tarve.

Ikääntyneet haluavat asua omissa kodeissaan niin pitkään kuin se suinkin on mahdollista. Vaasan kaupunki on edistyksellisesti ollut ensimmäisten kaupunkien joukossa luomassa kuntouttavaa toimintaa ikäihmisille. Ikäihmisten kuntosalitoimintaan on käyty tutustumassa ja ottamassa mallia muualtakin päin suomea.

On tutkittua tietoa, että myös ikäihmisten kuntosaliharjoittelu parantaa tasapainoa ja lihaskuntoa. Näin ollen se myös tukee ja auttaa heitä asumaan ja tulemaan toimeen mahdol­lisimman pitkään omissa kodeissaan.

Liikkumattomuus tulee kalliiksi, kun kaadutaan ja joudutaan esim. lonkkaleikkauksiin ym. Vaasassa on Ikäkeskuksen toimesta järjestetty kuntosalitoimintaa 65+ ikääntyneille vaasalaisille jo vuodesta 2007. Tiloista on taisteltu ja nyt Palosaarella vuokralla ollut toimintaan tarkoitettu tila on myyty omistajan toimesta. Tarvitaan siis kiireesti uudet korvaavat tilat.

Kevään ajan vallinnut maailman laajuinen koronatilanne, on sulkenut ikäihmiset koteihinsa. Huolenaiheena on nyt, mitä liikkumattomuus ikääntyneiden parissa on tuonut tullessaan?

Vaasan Laajassa hyvinvointikertomus ja -suunnitelmassa 2017-2020 todetaan, että sen tavoitteet ja toimenpiteet painottuvat kuntalaisten hyvinvoinnin edistämiseen ja ennalta–ehkäiseviin palveluihin.

Vuonna 2018 Vaasassa 91,7% yli 75 vuotiaista asui kotona. Osallistuminen ja yhteisöllisyys tukee myös kotona asumista. Kuulua joukkoon on suotava kaikille, myös ikäihmisille.

**Esitän, että tarkoin tutkitaan ja selvitetään ennaltaehkäisevän kuntoutuksen ja kuntoutuspaikkojen, kuten ikäihmisille tarkoitettujen kuntosalien tarve.**

Vaasassa 8.6.2020

Arja Miettinen

Sosialidemokraattinen valtuustoryhmä